امریکانین خاریجی ایشلر ناظیری مایک پمپئو اؤلکه‌سی‌نین سعودیه عربیستانی ایله ایستراتژی موناسیبت‌لرینی داوام ائتدیرجگینی سؤیله‌ییب.
پمپئو حکومته یاخین‌لیغی ایله تانینان فوکس نیوز کانالیندا ایستانبول‌داکی سعودیه باش کونسوللوغوندا اؤلدورولن ژورنالیست جمال خاشقجی ایله علاقه‌دار آچیقلاما‌لار وئریب.
"بو جینایته گؤره، مسئولیت داشییان‌لاری مسئول توتاجاغیق و امریکانین سعودیه عربیستانی ایله ایستراتژی علاقه‌لرینی قورویاجاغیق" دئین پمپئو خاریجی ایشلر ناظیرلیگی‌نین جینایتله علاقه‌دار ایشلرینی داوام ائتدیردیگینی سؤیله‌ییب.
پمپئو خاشقجی‌نین اؤلومو ایله علاقه‌لی 16 آدامین ویزا‌لاری‌نین لغو ائدیلدیگینی و ایرانین "گئنیشلنمه سیاست‌لرینه" قارشی امریکا سعودیه عربیستانی آراسینداکی علاقه‌لرین اهمیتینی وورغولاییب.
قئید ائدک کی، امریکا پرزیدنتی دونالد ترامپ سعودیه عربیستانینا تحریم تطبیق ائده بیله جگینی بیان ائدرکن، دیگر طرف‌دن ایسه ایکی طرف‌لی علاقه‌لری پوزماق ایستمه دیگینی ایفاده ائتمیشدی.
ژورنالیست خاشقچی 2  اکتبردا سعودیه عربیستانی‌نین ایستانبول باش کونسوللوغوندا داها اول‌دن حاضیرلانمیش پلان چرچیوه‌سینده اؤلدورولموشدو.
